**PRÍPRAVA OBYVATEĽSTVA NA SEBAOCHRANU**

 **A VZÁJOMNÚ POMOC**

Hlavná téma na rok 2017: **„Ako sa zachovať v prípade ohrozenia únikom nebezpečných látok“**

Sme svedkami rozvoja priemyslu a hospodárstva, zavádzania moderných technológií do spôsobu spracovania, skladovania i prepravy nebezpečných látok, ktoré svojimi účinkami ohrozujú životy, zdravie ľudí a môžu poškodzovať aj životné prostredie.

**Zdroje a miesta nebezpečenstva vzniku mimoriadnej udalosti v dôsledku úniku chemických nebezpečných látok na teritóriu okresu Galanta, kde môže prísť k ohrozeniu životov, zdravia a majetku obyvateľov**

|  |  |
| --- | --- |
| **Zdroj /****Názov nebezpečnej látky** | **Ohrozené obce** |
| Jadrové zariadenie V2 Jaslovské Bohunice / Rádionuklidy  | Šalgočka, Zemianske Sady, Vinohrady a Sereď **Trvanie:** dlhodobé - v závislosti od dekontaminácie resp. polčasu rozpadu rádionuklidov |
| Duslo a.s. Šaľa, / Amoniak (Čpavok) | osada Štrkovec v k. ú. Šoporňa |
| Mraziarne a.s. Sládkovičovo / Amoniak (Čpavok) | Mesto Sládkovičovo |
| Hubert J.E. s.r.o., Sereď / Amoniak (Čpavok) | lokálne stacionárne zdroje neohrozujúce trvale obývané zastavané územie príslušných obcí |
| Logistické centrum Lidl Sereď / Amoniak (Čpavok) |
| ZsVS a.s., - Čerpacia stanica Jelka / Chlór |
| Termálne kúpalisko Galandia Galanta / Chlór |
| Termálne kúpalisko Horné Saliby / Chlór |
| Termálne kúpalisko Vincov les / Chlór |

Je bezfarebný plyn, alebo kvapalina charakteristického dráždivého, ostrého štipľavého zápachu. Pri uvoľnení z nádrží alebo pri odparovaní tvorí veľké množstvo studenej hmly - **ťažšie ako vzduch**. Pôsobením vysokej teploty sa môže vznietiť. Je vysoko rozpustný vo vode, vo vodnom roztoku tvorí silno leptavú výbušnú zmes a je málo horľavý.

**Charakteristika možného ohrozenia zdravia :**

Kvapalina aj plyn silno dráždi a leptá oči, dýchacie cesty, pľúca, sliznice i pokožku. Spôsobuje dráždivý kašeľ a kŕče, ktoré môžu viesť až k uduseniu. Po styku pokožky s kvapalinou môže vyvolať silné omrzliny. Nadýchnutie vyššej koncentrácie má smrteľné účinky.

**Prvá pomoc:**

Postihnutého preneste alebo vyveďte na čerstvý vzduch, uložte ho do stabilizovanej polohy a uvoľnite mu tesné súčasti odevu. Pri zástave dychu okamžite podajte umelé dýchanie. Postihnuté miesta na tele hneď opláchnite vodou a pokryte ich sterilným obväzom, natrite omrznuté miesta, zasiahnuté oči vyplachujte nekontaminovanou vodou asi 10 – 15 minút smerom od nosa. Odstráňte kontaminovaný odev. Postihnutého nesmiete nechať prechladnúť a musí byť v kľude.

**112 Privolajte lekársku pomoc.**  **155 / Zákaz fajčenia!!!**

|  |  |
| --- | --- |
| **Chlór** | Je žltozelený, nehorľavý plyn štipľavého zápachu, **ťažší ako vzduch,** jedovatý a žieravý, pri styku s vlhkým vzduchom tvorí hmly (reaguje s vodnou parou). V kvapalnom skupenstve je slabo zažltnutá kvapalina. **Zlučuje sa takmer so** **všetkými prvkami, prudko s organickými látkami!!!** |

**Charakteristika možného ohrozenia zdravia :**

Nadýchnutie chlórom vedie k silnému inhalačnému zasiahnutiu (ťažké poleptanie slizníc, dýchacích ciest, pľúc a očí). Vyvoláva pocit dusenia. Pri silných koncentráciách dochádza až k poleptaniu pľúcnych tkanív. Jeho účinky môžu mať omeškanie až dva dní. Môže vyvolať aj podráždenie pokožky. V kvapalnom skupenstve môže spôsobiť omrzliny.

**Prvá pomoc:**

Postihnutého preneste alebo vyveďte na čerstvý vzduch, uložte ho do stabilizovanej polohy a uvoľnite mu tesné súčasti odevu. Pri zástave dychu okamžite podajte umelé dýchanie. Postihnuté miesta na tele hneď opláchnite vodou a pokryte ich sterilným obväzom, natrite omrznuté miesta, zasiahnuté oči vyplachujte nekontaminovanou vodou alebo 3% roztokom z jedlej sódy, asi 10 – 15 minút smerom od nosa. Odstráňte kontaminovaný odev. **Pri** **poskytovaní pomoci používajte ochranné prostriedky!!!** Postihnutého nesmiete nechať prechladnúť a musí byť v kľude.

 **112 Privolajte lekársku pomoc.**  **155** /  **Nepodávajte tekutiny!!! / Zákaz fajčenia!!!**

**Improvizovaná ochrana dýchacích ciest a povrchu tela**

Najjednoduchším spôsobom, ako sa môžeme chrániť proti nebezpečným chemickým látkam, rádioaktívnemu prachu a čiastočne aj proti niektorým nebezpečným biologickým prostriedkom, je použitie improvizovaných prostriedkov individuálnej ochrany, ktoré sú určené najmä na ochranu dýchacích ciest a očí. Výhodou je, že si ich môžeme sami z vlastných zdrojov rýchlo upraviť a použiť najmä pri:

|  |  |
| --- | --- |
| * úniku z priestoru zamoreného nebezpečnou látkou,
* prekonávaní zamoreného priestoru,
 | * presune osôb do úkrytov,
* evakuácii obyvateľstva.
 |

|  |
| --- |
| **Ochrana hlavy**Odporúča sa použiť čiapky, šatky, šály, cez ktoré je vhodné natiahnuť kapucňu, prípadne nasadiť ochrannú prilbu. Najvhodnejším spôsobom ochrany úst a nosa je prekrytie týchto častí kusom flanelovej tkaniny alebo froté uterákom mierne navlhčeným vo vode, vodnom roztoku sódy alebo kyseliny citrónovej. Oči chránime okuliarmi uzavretého typu (potápačské, plavecké, lyžiarske a podobne). Vetracie prieduchy na okuliaroch prelepíme lepiacou páskou. |
| **Ochrana trupu**Všeobecne platí zásada, že každý druh odevu poskytuje určitú mieru ochrany, pričom väčší počet vrstiev zvyšuje koeficient ochrany. Na ochranu môžete použiť dlhé zimné kabáty, bundy, nohavice, kombinézy, šuštiakové športové súpravy. Použité ochranné odevy je nutné dostatočne utesniť na krku, rukávoch a nohaviciach. Netesnené zapínanie a rôzne nežiaduce trhliny v odeve je nutné prelepiť lepiacou páskou. Ku všetkým ochranným odevom je vhodné použiť nepremokavý plášť (napr. plášť do dažďa) alebo plachtu prehodenú cez hlavu. | **Ochrana rúk a nôh**Veľmi dobrým ochranným prostriedkom rúk sú gumené rukavice. Pre ochranu nôh sú najvhodnejšie gumené a kožené čižmy, kožené vysoké topánky. Pri použití nízkych topánok je vhodné zhotoviť si návleky z igelitových vrecúšok alebo tašiek. |
| **Pri použití improvizovanej ochrany je potrebné dodržiavať nasledujúce zásady:*** celý povrch tela musí byť zakrytý,
* všetky ochranné prostriedky je nutné čo najlepšie utesniť,
* na dosiahnutie vyšších ochranných účinkov kombinujte viac ochranných prostriedkov, alebo použite odev v niekoľkých vrstvách.
 |